Limpopo-ongeluk: Leerlingonnie 'was sonskynmens' | Maroela Media
Lenisè Janse van Vuuren. Foto: Verskaf
'n Gedenkdiens vir Lenisè Janse van Vuuren (19), die leerlingonderwyseres van Phalaborwa in Limpopo wat Saterdag saam met drie ander mense in 'n trompop botsing gesterf het, sal Vrydag in die dorp gehou word.
Rina Coetzer, Lenisè se ouma, het Maandag aan Maroela Media gesê talle familielede, vriende, leerders van Laerskool Phalaborwa (Groenskool), waar Lenisè gewerk het, en leerders van skole in Tzaneen, waar sy op hoërskool was, sal die gedenkdiens bywoon.
Maroela Media het vroeër berig Lenisè, Frank (41), Celesté (40) en Franko Streicher is Saterdag oorlede nadat die voertuig waarmee hulle gery het op die R71 naby Gravelotte reg van voor met 'n vragmotor gebots het. Janco Oberholzer (6), Franko se maatjie, het die ongeluk oorleef en word tans in die waakeenheid van Mediclinic Tzaneen behandel.
Volgens Lyndie Raath, Lenisè se ma, het Lenisè se suster, Lizani, haar gebel kort nadat die ongeluk gebeur het. "Lizani wou by my weet saam met wie Lenisè gery het en ek het vir haar gesê sy het saam met die Streicher-gesin gery. Lizani het histeries begin huil en gesê dat die Streicher-gesin in 'n ongeluk was," sê Lyndie. "Ek het haar kalmeer en vir haar gesê om ons by die ongelukstoneel te kry."
Volgens Lyndie het sy en Lenisè se stiefpa, David, hulle dadelik na die toneel gehaas. "Ek het by die voertuig gestaan totdat hulle Lenisè se liggaam uit die motor gehaal het. Ek het net vir hulle gesê, 'Dra haar mooi, dit is my kind'," sê Lyndie. "Ek het langs haar op die gras gesit en haar hand vasgehou. David en Lizani het ook elkeen afsonderlik 'n tydjie geneem om by Lenisè te sit en haar hand vas te hou."
Lenisè was 'n oudleerder van Laerskool Phalaborwa en het aan die Hoërskool Ben Vorster matriek behaal. Ná skool het sy as leerlingonderwyseres onder leiding van Marietjie Otto by Laerskool Phalaborwa begin werk en sy sou later vanjaar met haar studie in onderwys begin. "Dit is asof Lenisè se skool- en beroepsloopbaan in 'n volmaakte sirkel voltooi is," sê Lyndie.
Volgens Coetzer vind die familie berusting in die feit dat Lenisè baie na aan die Here geleef het. "Ons sal haar altyd onthou vir die passie wat sy vir kinders gehad het. Sy was so lief vir al die kinders vir wie sy skool gegee het. Die kinders was mal oor haar. As jy net die briefies kon lees wat hulle vir haar geskryf het, dit is so kosbaar," sê sy.
"Lenisè was 'n sonskynmens wat haar lewe voluit geleef het. Sy was 'n rustige mens wat elke dag dieselfde was. En daar was nie een mens met wie sy te doen gekry het in wie se hart sy nie voetspore agtergelaat het nie. Ons sal altyd net die heel mooiste herinneringe van haar hê."
Lenisè se gedenkdiens sal Vrydag om 14:00 in die Inhouse-leefstylsentrum in Phalaborwa gehou word. Sy word oorleef deur haar ma en stiefpa, Lyndie en David Raath, asook haar suster Lizani en broer Schalk.
Lenisè laat ook haar pa, Wikus Janse van Vuuren, en haar sussie, Abbey Janse van Vuuren,, agter.
My innige simpatie met familie.en vriende….ek huil nou so.vir hierdie onbekende dogter.
Absoluut tragies! Baie sterkte aan hierdie gesinne met hulle enorme verlies
Hierdie is n vreeslike tragedie. Sterkte aan die familie.
Wat 'n pragtige meisiekind.
As ñ vrou/man hul lewensmaat aan die dood afstaan is hul weduwee/wewenaar
As kinders hul ouers aan die dood afstaan is hulle wees kinders
vir ñ ouer wat haar kind aan die dood afstaan, is daar nie ñ woord nog ooit opgeteken nie. Dit is letterlik en figuurlik ñ onbeskryflik seer.